DEĊIŻJONI TAL-KUNSILL
tas-27 ta' Frar 2006
dwar il-pożizzjoni tal-Komunità fi ħdan il-Kunsill ta' Assoċjazzjoni UE-Ċili dwar l-emendament ta' l-Anness I mal-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, mino-naħa waħda, u r-Repubblika taċ-Ċili, min-naħa l-oħra, sabiex jittieħed kont tal-konsolidazzjoni tal-preferenzi tariffarji mogħtija liċ-Ċili mill-iskema Komunitarja ta' preferenzi tariffarji ġeneralizzati (GSP)
(2006/180/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Sabiex tiġi ggarantita ċ-ċarezza, il-prevedibbiltà ekonomika fuq medda twila ta' żmien u ċ-ċertezza legali għall-operaturi ekonomiċi, huwa kunsidrat opportun li jiġu konsolidati fil-ftehim bilaterali dwar il-kummerċ liberu il-preferenzi tariffarji li fadal mogħtija liċ-Ċili mill-iskema Komunitarja ta' preferenzi tariffarji ġeneralizzati u li għadhom ma ġewx previsti mill-konċessjonijiet tariffarji tal-Komunità elenkati fl-Anness I mal-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra (1), iffirmat fit-18 ta' Novembru 2002.
(2)
Iċ-Ċili, bħala pajjiż li bħalissa huwa benefiċjarju ta' l-iskema Komunitarja ta' preferenzi tariffarji ġeneralizzati, sejjer jibbenefika permezz tad-Deċiżjoni, mehmuża, tal-Kunsill ta' Assoċjazzjoni UE-Ċili, minn ftehim kummerċjali li jagħti trattament preferenzjarju inklużi l-preferenzi kollha previsti mill-iskema tariffarja kontenuta fir-Regolament tal-Kunsill (KE) Nru 980/2005 tas-27 ta' Ġunju 2005 li japplika skema ta' preferenzi tariffarji ġeneralizzati (2),
IDDEĊIEDA KIF ĠEJ:
Artikolu Uniku
Il-pożizzjoni li għandha tiġi adottata mill-Komunità fi ħdan il-Kunsill ta' Assoċjazzjoni UE-Ċili dwar l-emendament ta' l-Anness I mal-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra, sabiex jittieħed kont tal-konsolidazzjoni tal-preferenzi tariffarji mogħtija liċ-Ċili mill-iskema Komunitarja ta' preferenzi tariffarji ġeneralizzati (GSP) għandha tkun ibbażata fuq l-abbozz ta' Deċiżjoni tal-Kunsill ta' Assoċjazzjoni UE-Ċili anness ma' din id-Deċiżjoni.
Magħmula fi Brussell, nhar is-27 ta' Frar 2006.